次韵錢穆父會飲
作者：蘇軾
朝代：宋

paragraphs: 彈冠恨不早，掛冠常苦遲。
盛服每假寐，角闕時伏思。
東門未祖道，西山空拄頤。
逝將江海去，安此麋鹿姿。
要當謀三徑，何暇擇一枝。
與君幾合散，得酒忘醇醨。
君談似落屑，我飲如弈棋。
居官不任事，造物真見私。
主人獨賢勞，金穀方流馳。
行人亦結束，杕杜乃歸期。
公卿雖少安，河流正東釃。
我得會稽去，方回良不癡。